b'\n_START_ARTICLE_\nGorgonzola (juusto)\n_START_PARAGRAPH_\nGorgonzola on italialainen lehm\xc3\xa4n t\xc3\xa4ysmaidosta valmistettu sinihomejuusto. Juusto on saanut nimens\xc3\xa4 Italian Lombardiassa sijaitsevan Gorgonzolan kaupungin mukaan, jossa sit\xc3\xa4 on valmistettu jo 1600-luvulta alkaen. Kokonainen gorgonzolajuusto painaa 6\xe2\x80\x938 kiloa ja on sylinterin muotoinen. Se on kermainen ja runsasrasvainen juusto, jossa on noin 50\xc2\xa0% rasvaa._NEWLINE_Gorgonzolan valmistuksessa past\xc3\xb6roituun maitoon lis\xc3\xa4t\xc3\xa4\xc3\xa4n Lactobacillus bulgaricus- ja Streptococcus thermophilus -bakteereita sek\xc3\xa4 t\xc3\xa4lle juustolle tyypillisen maun ja sinisen v\xc3\xa4rin muodostavan Penicillium glaucum -homeen iti\xc3\xb6it\xc3\xa4. Nykyisin gorgonzolan valmistuksessa k\xc3\xa4ytet\xc3\xa4\xc3\xa4n joskus my\xc3\xb6s Penicillium roqueforti -hometta. Kuivasuolauksen j\xc3\xa4lkeen siihen pistell\xc3\xa4\xc3\xa4n metallisauvoilla reiki\xc3\xa4, jotta juuston sis\xc3\xa4ll\xc3\xa4 olevat mikrobit p\xc3\xa4\xc3\xa4sisiv\xc3\xa4t hengitt\xc3\xa4m\xc3\xa4\xc3\xa4n ja lis\xc3\xa4\xc3\xa4ntyisiv\xc3\xa4t nopeammin. Siniset juovat muodostuvat ilmareikien yhteyteen. Gorgonzolaa kypsytet\xc3\xa4\xc3\xa4n viile\xc3\xa4ss\xc3\xa4 yleens\xc3\xa4 3\xe2\x80\x934 kuukautta mutta toisinaan jopa puoli vuotta. Nuori juusto on rakenteeltaan pehme\xc3\xa4mp\xc3\xa4\xc3\xa4 kuin vanha. Pitk\xc3\xa4\xc3\xa4n kypsytetty gorgonzolajuusto muuttuu maultaan voimakkaammaksi, jopa pist\xc3\xa4v\xc3\xa4ksi._NEWLINE__NEWLINE_Gorgonzolajuustolla on ollut EU:n suojattu alkuper\xc3\xa4nimitys (SAN) vuodesta 1996 l\xc3\xa4htien. Vain tietyiss\xc3\xa4 Piemonten ja Lombardian alueilla sijaitsevissa maakunnissa valmistettua juustoa saa kutsua gorgonzolaksi. Juustoa valmistetaan nykyisin noin 40 meijeriss\xc3\xa4.'